OECD >Multilingual Summaries

OECD Business and Finance Outlook 2016

Summary in Slovenian

Pogled OECD na poslovno in finančno področje v letu 2016

Povzetek v slovenščini

Tema letošnjega poslovnega in finančnega pogleda Organizacije za gospodarsko sodelovanje in razvoj je fragmentacija: neskladje struktur, politik, pravil, zakonov ter industrijskih praks, za katere se zdi, da blokirajo poslovno učinkovitost in rast produktivosti. To se zrcali na vseh ravneh globalnega gospodarstva, od globalnih makroekonomskih do sektorskih, mikroekonomskih in pravnih vprašanj.

Fragmentacija v globalnem gospodarstvu: finančni trgi in produktivnost

Globalno gospodarstvo je ujeto med dve glavni sili: obrnitev trenda supercikla proizvodov, ki je znatno temeljil na investicijah; ter okrevanje razvitih gospodarstev po krivulji v obliki črke L, kar je posledica finančne krize ter medsebojnega delovanja vnovične regulacije in nizkih ali negativnih obrestnih mer. Izkaže se, da sta normalizacija le‑teh in trajnostno okrevanje cen premoženja odvisna od tega, kateri globalni scenarij bo prevladal: politika spodbujanja inflacije, ki jo zagovarjajo centralne banke, ter izogibanje fazi “ustvarjalnega uničevanja” za spoprijemanje s prekomernim investiranjem in presežnimi zmogljivostmi v nekaterih sektorjih in državah; ali politika spodbujanja produktivnosti, ki hitreje pripelje do strukturnega prilagajanja.

Najboljši scenarij bi bil tisti, po katerem bi se izboljšala nizka agregatna rast produktivnosti obdobja po krizi. Na podlagi poslovnih in sektorskih podatkov o dodani vrednosti 11.000 največjih svetovnih podjetij, ki kotirajo na borzi (in niso finančna ali nepremičninska), iz 20 različnih sektorjev, pogled analizira produktivnost na ravni podjetij ter predlaga prednostna področja za njeno izboljšanje. Prispevek k rasti produktivnosti teh podjetij je zelo ozko omejen znotraj posameznih sektorjev, kar kaže na počasno razpršitev pridobitkov v gospodarstvu. Najuspešnejše prakse so posledica nekaterih poslovnih finančnih odločitev na področju investicijskih izdatkov, prodaje, dividendnih in odkupnih politik, izdatkov za raziskave in razvoj, razmerja med obveznostmi in kapitalom ter dejavnostmi združevanja in prevzemov.

Fragmentacija na sektorskih in mikroekonomskih ravneh

Raziskave in razvoj (R&R) so eden najpomembnejših prispevkov k rasti produktivnosti in njeni razpršitvi. Javna politika ima zato pomembno vlogo pri njihovem spodbujanju. Za pospeševanje želene ravni investicij v R&R in inovacije morajo biti davčne spodbude, vključno z davčnimi politikami, usmerjene v specifične ovire, motnje ali sinergije. Vsakršne davčne spodbude je treba obravnavati v kontekstu splošne davčne politike države, njenega širšega spleta politik na področju inovacij in njenih drugih politik na področju R&R. Več aktivnosti R&R v eni državi ne vodi nujno v splošno povečanje globalnih inovacij, če gre le za prenos iz druge države.

Strukturne spremembe v borzni panogi vključujejo fragmentacijo borznega trga, ki je posledica rasti borzam podobnih mest trgovanja, kot so na primer alternativni in večstranski sistemi trgovanja ter razdelitev med zatemnjeno (neprikazano) in osvetljeno (prikazano) trgovanje. Pogled na podlagi podatkov za podjetja navaja statistike o relativni razporeditvi borznega trgovanja na različnih mestih trgovanja ter glede na različne značilnosti trgovanja, kot so velikost naročila, fokus podjetja in skupni obseg zatemnjenega in osvetljenega trgovanja.

Pomemben sektor, v katerem se je treba spoprijeti s tržno fragmentacijo, je sektor čiste energije. Povečevanje investicij v obnovljivo električno energijo je nujno za zmanjševanje izpustov toplogrednih plinov energetskega sektorja in torej pomembno za uveljavljanje pariškega podnebnega sporazuma iz leta 2015. Kljub naraščajoči stroškovni konkurenčnosti investicije v projekte obnovljivih virov energije še vedno omejujejo politične in tržne ovire. Te zavirajo razvoj zadostnega dotoka dobičkonosnih projektov ter vplivajo na profil tveganj in donosa pri projektih obnovljive električne energije.

Razlike v pričakovani življenjski dobi ob upokojitvi med različnimi socialnoekonomskimi skupinami odpirajo vprašanja za zavarovalniško panogo in pokojninske sklade ter javne politike. Podatki iz izbranih držav članic OECD, ki temeljijo na merilih izobrazbe, dohodkov in poklica, kažejo, da tisti v višjih socialnoekonomskih skupinah živijo dlje kot tisti v nižjih, pri čemer se zdi, da se razlike povečujejo. To pokojninskim skladom in zavarovalnicam otežuje upravljanje tveganj dolgoživosti. Po drugi strani je to priložnost za boljše prilagajanje rešitev na področju upokojevanja potrebam različnih segmentov družbe. Oblikovalci politik morajo zagotoviti, da pravila, ki upravljajo dostop do pokojnin in pokojninskih prihrankov, ne postavijo tistih v nižjih socialnoekonomskih skupinah v slabši položaj.

Fragmentacija pravnih sistemov med državami

Razlike med zakoni in pravnimi sistemi med državami po nepotrebnem drobijo gospodarsko okolje, ker podobne dejavnosti obravnavajo različno. Eno od področij, kjer je to problem, je čezmejno podkupovanje. V mnogih jurisdikcijah so sankcije šibke in je zato tovrstno podkupovanje lahko privlačna naložba. Drugod so zanj zagrožene visoke kazni, čeprav se v nekaterih državah v praksi ne izvršujejo učinkovito. V pogledu smo raziskali mozaik dejavnikov spodbujanja in odvračanja prek simulacij “neto sedanje vrednosti” “investicij v čezmejno podkupovanje” pod predpostavkama gotovosti in negotovosti. Simulacije pokažejo, da so kazni za podkupovanje v mnogih pravnih sistemih prenizke.

Drugo področje, kjer zakonodajni okviri drobijo poslovno okolje, so investicijske pogodbe. Gre za pogodbe, sklenjene med dvema ali več vladami, ki vključenim tujim investitorjem običajno ponujajo zaščito njihovih naložb pred delovanjem države gostiteljice, ki bi bilo v nasprotju s pogodbo, kot na primer razlastitev brez odškodnine, diskriminacija ali obravnava, ki ni “pravična in poštena”. Edinstvena kombinacija pravil v mnogih investicijskih pogodbah, med drugim pravila o vrstah izgube, ki jo lahko dobijo povrnjeno delničarji, določeni v pogodbi, in o odškodninah, ki so na voljo vključenim investitorjem v zahtevkih do države, ustvarja različne skupine delničarjev z različnimi pravicami. To je večinoma nezaželeno, ker lahko omogoča vključenim delničarjem črpanje premoženja podjetja na škodo upnikov podjetja in drugih delničarjev.

Glavne ugotovitve in sklepi

Monetarno sproščanje je doseglo svoje meje v spodbujanju večine globalnega gospodarstva. Ključ do boljših rezultatov so strukturne reforme v širokem nizu področij politik za zmanjšanje fragmentacije, ki ovira poslovno delovanje in produktivnost. To bo v času obrata trenda supercikla proizvodov spodbudilo potrebne investicije v rastoče panoge, kot so obnovljiva električna energija, ter hkrati pospešilo inovacije in razpršitev njihovih koristi za obnovo rasti produktivnosti po vse preveč letih stagnacije.

Summary of
OECD (2016), OECD Business and Finance Outlook 2016, OECD Publishing.
http://dx/doi.org/10.1787/9789264257573-en

© OECD

Ta povzetek ni uradni prevod OECD.

Reproduciranje tega povzetka je dovoljeno pod pogojem, da so navedene avtorske pravice OECD in naslov originalne publikacije.

Večjezični povzetki so prevedeni izvlečki publikacij OECD, ki so v izvirniku izdane v angleškem in francoskem jeziku.

Na razpolago so brezplačno v spletni knjigarni OECD www.oecd.org/bookshop

Za več informacij se obrnite na Enoto OECD za pravice in prevode, Direktorat za javne zadeve in komunikacije na: rights@oecd.org ali prek faksa: +33 (0)1 45 24 99 30.

OECD Rights and Translation unit (PAC)
2 rue André-Pascal, 75116
Paris, France

Obiščite našo spletno stran www.oecd.org/rights